Salvatoris clementia procuratum est hoc salutis remedium, ut ex rebus transitoriis, si eas bene utantur homines, æterna valeat merces adipisci, dent scilicet labentia et accipiant mansura. Hac igitur causa, ego, in Dei nomine, Ingelbertus, prepositus ecclesie Viennensis, dono Deo et sanctis apostolis ejus Petro et Paulo Cluniensis monasterii res meas quæ sunt in pago Lugdunensi, in aice Forensi, in villa Mariniacensi: hoc est mansum indominicatum cum omnibus adjacentiis et ibi pertinentibus, cultum et incultum, quesitum et ad inquirendum, mansis et pratis, silvis, totum ad integrum; et in aliis villis hiis nominibus, in Novigella et in Albiniaco et in Felgerolas, quicquid in illis visus sum habere, mansis scilicet, campis, silvis, aquis aquarumque decursibus, cum omnibus appendiciis suis; et in commitatu Viennensi, in villa Montianensi, dono similiter quicquid in illa visus sum habere, et servis his nominibus: Odino et infantibus suis, Aycardo cum uxore et infantibus suis, et a Sancto Mauricio, omnia ex omnia quicquid inibi habere visus sum, terras et mansos, cultum et incultum, et in Genicullo mansum unum et quicquid ad ipsum aspicit. Hæc omnia dono Deo et supradictis apostolis, pro remedio anime mee et parentum nostrorum; ea scilicet ratione ut quamdiu vixero teneam, et in vestitura mansum indominicatum jam dictus locus in presente recipiat de Mariniaco villa. Si quis autem contra hanc donationem venire voluerit, non valeat vindicare quod repetit, sed coactus auri libras V exsolvat, et inantea firma et stabilis permaneat, stipulatione subnixa. Signum Ingelberti, qui fieri et firmare rogavit. S. Arlei. S. Isengaudi. S. Otardi. Data per manum Rothardi, III idus novembris, anno XX Chounradi regis.